हमारे दादा जी अपने गाँव में अच्छी ख़ासी शख़्सियत रखते हैं, कहा जाता है कि वह अपने जमाने के प्रतिष्ठित कीर्तनिया सिंगर थे! उनके आगे अच्छे-अच्छे गायकों की धोती ढीली हो जाती थी, यह समझिए कि उन्हें अपने गांव में पॉप सिंगर माइकल जैक्सन की उपाधि मिली थी! देखा जाए तो उनकी गायकी का अंदाज एकदम गजब का है और मुझे लगता है कि शायद उनके गले में साक्षात सरस्वती माँ निवास करती हैं,क्या गाने का धुन तैयार करते हैं लाज़वाब, एकदम बप्पी लहरी की तरह! बस एक धुन मैं उनकी आज तक नहीं समझ पाया हूँ और शायद समझ भी नहीं पाऊँगा, वह भजन गाते- गाते अक्सर रास्ता भटक कर हिंदी और भोजपुरी दुनिया में चले जाते हैं, उनकी गायन शैली में तब और भी चार चांद लग जाता हैं जब उनके माइंड के गोदाम से सारे हिंदी-भोजपुरी गाने,ग़ज़ल,भजन-कीर्तन खत्म हो जाते हैं और वह अचानक भगवान को ही गाली बकने लगते हैं! नये लोग उनकी गायकी देखकर यही समझते हैं कि वृद्धावस्था के कारण वो सठिया गये हैं लेकिन आप उनकी गालियों को सुनेंगे तो आपको बेहद कर्णप्रिय भी लगेगा और बुरा भी लगेगा, क्योंकि वह गाली संगीत के सातों सुर पर सजा कर देते हैं!